  Туспуктэм: Наталия Сильвестрова Наталия Сильвестрова 3-тӥ коньывуонэ Ижкарысь Кузебай Герд нимо йӧскалык гимназиын Удмуртиысь фольклор кырӟанъя но эктонъя «Айкай» кун театр «Куинь Кам» («Три Камы») этнообразовательной программазэ возьматӥз. Дышетскисьёс уйпал, шор но лымшор удмуртъёслэн дӥсенызы, кырӟан-эктонъёсынызы но сям-йылолъёсынызы тодматскизы. Концертэ ивортодэтъя «Удмуртия» агенстволэн корреспондетэз вуылӥз. «Куинь Кам» программа крезьгур ӵектосъёсъя вожвылъяськонын Росси кивалтэтлэсь грантсэ утӥз. Со чотын «Айкай» театр ньыль интерактив амалэн концерт дасяз. Нырысетӥез Удмуртилэн тодметъёсызлы сӥземын. Кыкетӥез – удмурт эктон сямъёслы, соослэн мукет финн-угор калыкъёслэн сямъёссылылэсь пӧртэм луэмзылы. Куинетӥ программаысь нылпиос удмурт сям-йылолъёс но праздникъёс сярысь тодо. Нылетӥяз удмурт калык дӥсьёс но соослэн пӧртэмлыкъёссы возьматӥсько. Нылпиос огшоры учкисьёс гинэ ӧвӧл. Концерт ӵоже соос удмурт лулчеберетъя тодон-валанъёссэс узырмыто, асьсэос программалэн люкетэз луо. « Соос обръядъёсы но пырисько, ми соосты сцена вылэ но чортӥськомы, эктӥськом но соосын ӵош, шудӥськом но. Собере концерт бордын ик мынэ викторина. Нылпиос сак кылзӥськыса учко, номер учкем бере ми соослы юанъёс сёткаськомы. Шонер валэктэмзы понна соос уто пичи кузьым - сыӵе медаль Дэмдор » Андрей Прокопьев, «Айкай» театрлэн хореографез Гимназиысь дышетскисьёсты «Айкай» удмурт дӥсьлы сӥзем концертэныз тодматӥз. Нылпиос артистъёс, соослэн костюмъёссы шоры синмаськыса учкизы, визьсынанэ мыло-кыдо пыриськизы, эктисьёсын ӵош пыдъёсынызы тыпыртӥзы, театрез пӧсь кичабонъёсынпумитазы но келязы. « Концерт кельшиз. Чебер дэремъёс адӟи » Аня, Кузебай Герд нимо йӧскалык гимназиысь покчи классъёсын дышетскись « Мыным туж зол кельшиз, кызьы эктӥзы » Алла, Кузебай Герд нимо йӧскалык гимназиысь покчи классъёсын дышетскись Фото: Наталия Сильвестрова Андрей Прокопьев удмурт лулчеберетэз возьматон но вӧлмытон ужлэсь кулэлыксэ пусйиз. « Уггес тырмы таӵе уж дышетон удысын. <…> Нылпиос сое уг адӟо огшоры улоназы, семья куспазы но али уггес адӟо ни улон воштӥськемен. Озьы ми тыршиськомы удмуртъёс сярысь, удмуртлык сярысь тодон-валанъёсты вӧлмытыны, нылпиослы соосты пыӵатыны, <…> мукет калыкъёсысь нылпиос но сое мед тодозы » Андрей Прокопьев, «Айкай» театрлэн хореографез Та программаен «Айкай» театр Башкортостанысь, Татарстанысь, Перм но Киров улосвылъёсысь удмурт гуртъёсы потаз ни, сое Удмуртиысь школаосын возьматӥз. Ар пумозь артистъёс оглом 40-лэсь трос концерт пуктозы. Тегъёс: удмуртъёс удмуртлык Лулчеберет КузебайГерднимогимназия нылпиос Ижкар Удмуртия  